-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

3.1 ลักษณะผลิตภัณฑ์และบริการ ภายใต้สัญญากับ ทศท. และ กสท.

ทรู คือ ผู้ให้บริการโซลูชั่นด้านสื่อสารครบวงจรรายหนึ่งในประเทศไทย และเป็น
หนึ่งในแบรนด์ที่แข็งแกร่งที่สุดของประเทศ กลุ่มบริษัทในเครือของทรู ประกอบด้วย บริษัท ทีเอ
ออเร้นจ์ จำกัด บริษัท เอเซีย ไวร์เลส คอมมิวนิเคชั่น จำกัด บริษัท ทรู มัลติมีเดีย จำกัด บริษัท
ทรู
อินเทอร์เน็ต จำกัด บริษัท ยูไนเต็ด บรอดคาสติ้ง คอร์ปอเรชั่น จำกัด (มหาชน) (ยูบีซี) และอื่นๆ
ทั้งนี้ ทรูได้รับการสนับสนุนเป็นอย่างดีจากเครือเจริญโภคภัณฑ์
ซึ่งเป็นกลุ่มธุรกิจด้านการเกษตรครบวงจรที่ใหญ่ที่สุดในภูมิภาคเอเชีย
และถือหุ้นทรูในอัตราประมาณร้อยละ 36.08

กลุ่มบริษัททรูสามารถให้บริการครอบคลุมกลุ่มลูกค้าทั่วไป กลุ่มธุรกิจขนาดกลางและขนาดย่อม
รวมถึงกลุ่มธุรกิจขนาดใหญ่ ด้วยบริการสื่อสารโทรคมนาคมอย่างครบวงจรทั้งมีสายและ
ไร้สาย ได้แก่ บริการโทรศัพท์เคลื่อนที่ โทรศัพท์พื้นฐาน อินเทอร์เน็ต บริการโครงข่ายสื่อสาร
และบริการด้านเนื้อหาและข้อมูล
ที่สามารถตอบสนองความต้องการของลูกค้าแต่ละกลุ่มได้อย่างเหมาะสม
ทรูเป็นผู้ให้บริการโทรศัพท์พื้นฐานรายใหญ่ที่สุดในเขตกรุงเทพมหานครและปริมณฑล
โดยมีส่วนแบ่งการตลาดร้อยละ 56
และเป็นผู้ให้บริการบรอดแบนด์หรืออินเทอร์เน็ตความเร็วสูงรายใหญ่ที่สุดของประเทศ
โดยมีส่วนแบ่งการตลาดมากกว่าร้อยละ 85 รวมทั้งเป็นผู้ให้บริการอินเทอร์เน็ตชั้นนำ สำหรับ
ทีเอ ออเร้นจ์ ได้มีการเติบโตอย่างรวดเร็ว และเป็นผู้ให้บริการโทรศัพท์เคลื่อนที่รายใหญ่
เป็นอันดับ
ที่สามของประเทศ

(1) บริการโทรศัพท์พื้นฐาน และ บริการเสริม 

ในปี 2534 บริษัทได้ทำสัญญาร่วมการงานฯ กับ ทศท. ให้บริษัทเป็นผู้ดำเนินการลงทุน จัดหา
และติดตั้งควบคุม ตลอดจนซ่อมบำรุงและรักษาอุปกรณ์ในระบบสำหรับการขยายบริการโทรศัพท์จำนวน
2.6 ล้านเลขหมาย ในเขตกรุงเทพมหานครและปริมณฑล เป็นระยะเวลา 25 ปี
บริษัทได้รับรายได้จากธุรกิจบริการโทรศัพท์พื้นฐานและบริการเสริมในรูปของส่วนแบ่งรายได้ โดย
ทศท. เป็นผู้จัดเก็บรายได้ค่าบริการจากผู้ใช้บริการ
แล้วจึงแบ่งรายได้ที่จัดเก็บก่อนหักค่าใช้จ่ายให้แก่บริษัทตามสัดส่วนที่ได้ตกลงกันตามสัญญาร่วมการงานฯ
โดยบริษัทได้รับส่วนแบ่งรายได้ในอัตราร้อยละ 84 สำหรับโทรศัพท์ในส่วน 2 ล้านเลขหมายแรก
และอัตราร้อยละ 79 สำหรับโทรศัพท์ในส่วน 6 แสนเลขหมายที่ได้รับการ
จัดสรรให้ดูแลเพิ่มเติมในภายหลัง ในส่วนของบริการเสริมต่างๆ ที่บริษัทได้ให้บริการอยู่
บริษัทได้รับส่วนแบ่งรายได้ในอัตราร้อยละ 82 ของรายได้จากบริการเสริมนั้นๆ
ยกเว้นบริการโทรศัพท์สาธารณะ ซึ่งบริษัทได้รับส่วนแบ่งรายได้ในอัตราร้อยละ 76.5 วันที่ 31
ธันวาคม 2547 บริษัทมีเลขหมายโทรศัพท์พื้นฐานที่ให้บริการแก่ลูกค้าเป็นจำนวนรวม 1,944,521
เลขหมาย และบริษัทยังคงมีส่วนแบ่งการตลาดสูงสุดในอัตราร้อยละ 56 ในเขตกรุงเทพและปริมณฑล

การให้บริการติดตั้งเลขหมายโทรศัพท์

ผู้ขอเช่าเลขหมายสามารถยื่นเรื่องขอติดตั้งโทรศัพท์โดยผ่านสำนักงานและเคาน์เตอร์บริการของบริษัทที่มีอยู่ทั้งสิ้น
57 แห่ง ในเขตกรุงเทพมหานครและปริมณฑล หรือผ่านศูนย์รับจองทางโทรศัพท์ (Tele
Ordering) และศูนย์ขายทางโทรศัพท์ (Telesale) รวมทั้งสามารถติดต่อผู้บริหารงาน
ลูกค้า (Account Executive) และพนักงานขายโดยตรง
สำหรับการให้บริการลูกค้าและการรับแจ้งเหตุเสีย บริษัทมีศูนย์บริการลูกค้า (Call Center)
ที่สามารถติดต่อได้ที่เลขหมายเดียว คือ 0-2900-9000
ทำให้ง่ายต่อการจดจำและสะดวกสำหรับลูกค้า นอกจากนั้นลูกค้าที่ต้องการแจ้งเหตุเสีย
สามารถติดต่อโดยตรงได้ที่ 1177 ซึ่งเปิดให้บริการตลอด 24 ชั่วโมง
และในการแก้ไขเหตุเสียให้แก่ลูกค้า บริษัทมีเขตปฏิบัติการ
พื้นที่ตั้งกระจายอยู่ทั่วกรุงเทพมหานครและปริมณฑล จำนวน 35
แห่งทำให้สามารถซ่อมบำรุงและแก้ไขเหตุเสียให้แก่ลูกค้าได้ภายในระยะเวลาอันรวดเร็ว เช่น
ภายใน 4-8 ชั่วโมง สำหรับลูกค้าธุรกิจ และภายใน 24 ชั่วโมง สำหรับลูกค้าบุคคล
นับแต่ได้รับแจ้ง

การให้บริการเสริม

นอกเหนือจากโทรศัพท์พื้นฐาน บริษัทได้พัฒนาบริการเสริมต่างๆ
เพื่อตอบสนองความต้องการของลูกค้า ซึ่งประกอบด้วย

-   บริการโทรศัพท์สาธารณะ บริษัทได้รับอนุญาตจาก ทศท.
    เพื่อให้บริการโทรศัพท์สาธารณะในเขตกรุงเทพมหานครและปริมณฑลจำนวน 20,000 ตู้
    ตั้งแต่ปี 2540 และในเดือนเมษายน ปี 2545 บริษัทได้รับอนุญาตให้ติดตั้งเพิ่มเติมอีกจำนวน
    6,000 ตู้ ซึ่งรวมเป็นจำนวนที่ติดตั้งแล้วเสร็จทั้งสิ้น 26,000 ตู้

-   บริการรับฝากข้อความอัตโนมัติ (Voice Mailbox) บริการรับสายเรียกซ้อน (Call
    Waiting) บริการสนทนา 3 สาย (Conference Call) บริการโอนเลขหมาย (Call
    Forwarding) บริการเลขหมายด่วน (Hot Line) บริการย่อเลขหมาย (Abbreviated
    Dialing) บริการโทรซ้ำอัตโนมัติ (Automatic Call Repetition) และ
    บริการจำกัดการโทรออก (Outgoing Call Barring)

-   บริการ Caller ID เป็นบริการเสริมพิเศษที่แสดงหมายเลขเรียกเข้า

นอกจากบริการดังกล่าวข้างต้น
บริษัทยังสามารถรองรับกลุ่มลูกค้าประเภทธุรกิจขนาดใหญ่ที่ต้องการติดตั้งโทรศัพท์เป็นจำนวนมากและต้องการความรวดเร็วในการติดต่อสื่อสาร
โดยมีบริการเสริมพิเศษต่างๆ ดังนี้

-   บริการตู้สาขาอัตโนมัติระบบต่อเข้าตรง (Direct Inward Dialing:DID)
    เป็นบริการที่ทำให้โทรศัพท์ธรรมดาสามารถเรียกเข้าเลขหมายภายในของตู้สาขาอัตโนมัติได้โดยไม่ต้องผ่านพนักงานสลับสาย
    (Operator) จึงทำให้เลขหมายภายในทุกเลขหมาย เปรียบเสมือนสายตรง

-   บริการเลขหมายนำหมู่ (Hunting Line)
    เป็นบริการที่จัดกลุ่มเลขหมายให้สามารถเรียกเข้าได้โดยใช้เลขหมายหลักเพียงเลขหมายเดียว

-   โครงข่ายบริการสื่อสารร่วมระบบดิจิตัล (Integrated Service Digital Network:
    ISDN)
    เป็นบริการที่ทำให้ผู้ใช้สามารถติดต่อสื่อสารกันได้หลากหลายรูปแบบทั้งรับ-ส่งสัญญาณภาพ เสียง
    และข้อมูลพร้อมกันได้ บนคู่สายเพียง 1 คู่สายในเวลาเดียวกัน

-   บริการ Televoting
    เป็นบริการที่ช่วยให้รับสายโทรศัพท์เรียกเข้าที่มีระยะเวลาสั้นๆในจำนวนสูงมากๆ
    ซึ่งสามารถนำมาใช้เป็นเครื่องมือทางการตลาดได้ เช่น
    การสำรวจความพึงพอใจของผู้บริโภคที่มีต่อสินค้า โทรสมัครเพื่อรับสินค้าตัวอย่าง เป็นต้น
    โดยไม่ต้องลงทุนติดตั้งอุปกรณ์หรือโปรแกรมในการรองรับสายเรียกเข้าปริมาณสูงๆ
    และสามารถทราบผลหรือจำนวนการเรียกเข้าได้ภายในเวลา 5 วินาที

-   บริการฟรีโฟน 1-800 (Free Phone 1-800) เป็นบริการพิเศษที่ผู้เรียกต้นทาง
    ไม่ต้องเสียค่าโทรศัพท์ทางไกลโดยผู้รับปลายทางจะเป็นผู้รับผิดชอบค่าใช้จ่าย
    ทั้งจากการโทรภายในพื้นที่เดียวกันและโทรทางไกลภายในประเทศ โดยกดหมายเลข 1800
    แล้วตามด้วยหมายเลขโทรฟรี 6 หลัก

-   บริการประชุมผ่านสายโทรศัพท์ (Voice Conference) สามารถจัดประชุมได้ทุกที่ ทุกเวลา
    ผ่านทางสายโทรศัพท์

บริการโทรศัพท์พื้นฐานใช้นอกสถานที่ (PCT) และบริการโทรศัพท์เคลื่อนที่ (TA Orange)

บริการโทรศัพท์พื้นฐานใช้นอกสถานที่ (PCT) เป็นธุรกิจที่อยู่ภายใต้การดำเนินการของบริษัท เอเซีย
ไวร์เลส คอมมิวนิเคชั่น จำกัด (“AWC”) ซึ่งเป็นบริษัทย่อยของบริษัท
ในขณะที่บริการโทรศัพท์เคลื่อนที่ เป็นธุรกิจที่อยู่ภายใต้การดำเนินงานของบริษัท ทีเอ ออเร้นจ์
จำกัด โดยบริษัทถือหุ้นในสัดส่วนร้อยละ 83 ผ่านบริษัท กรุงเทพอินเตอร์เทเลเทค จำกัด

(2.1) บริการโทรศัพท์พื้นฐานใช้นอกสถานที่ (Personal Communication Telephone - WE
PCT)

บริษัท เอเซีย ไวร์เลส คอมมิวนิเคชั่น จำกัด (“AWC”) ซึ่งเป็นบริษัทย่อย ได้เปิด
ให้บริการโทรศัพท์พื้นฐานใช้นอกสถานที่ PCT ขึ้นอย่างเป็นทางการ เมื่อเดือนพฤศจิกายน 2542
โดยบริการ PCT เป็นบริการที่ทำให้ผู้ใช้บริการสามารถพกพาโทรศัพท์บ้านไปใช้นอกบ้านได้ โดยใช้
เลขหมายเดียวกับโทรศัพท์บ้านจึงง่ายต่อการจำ
และสามารถใช้ได้ภายในเขตพื้นที่ชั้นในของกรุงเทพมหานครและปริมณฑล ในเดือนกันยายน พีซีที
ได้เปลี่ยนเป็น WE PCT เพื่อสะท้อนกลยุทธ์ในการสร้างชุมชนของคนที่มีความสนใจเหมือนกัน
และมีไลฟ์สไตล์เดียวกัน โดยลูกค้า WE PCT สามารถโทรหากันในเครือข่ายพีซีทีได้ฟรี ไม่จำกัด

การให้บริการ PCT ของบริษัท ได้ดำเนินการภายใต้สัญญากับ ทศท.
โดยรายได้ทั้งหมดจะถูกจัดเก็บโดย ทศท. และ ทศท.
จะแบ่งรายได้ที่จัดเก็บก่อนหักค่าใช้จ่ายให้บริษัทในอัตราร้อยละ 82 เนื่องจาก บริษัทได้มอบหมายให้
AWC ซึ่งเป็นบริษัทย่อยของบริษัทดำเนินการให้บริการ PCT แก่
ลูกค้า ดังนั้น บริษัทจึงต้องแบ่งรายได้ที่ได้รับมาจาก ทศท. ในอัตราประมาณร้อยละ 70 ให้กับ AWC
นอกจากนั้น ทศท. ก็สามารถให้บริการ PCT แก่ผู้ที่ใช้หมายเลขโทรศัพท์ของ ทศท.
ได้โดยผ่านโครงข่าย PCT ของบริษัท ดังนั้น ทศท. จึงต้องแบ่งรายได้ส่วนหนึ่งที่ ทศท.
ได้รับจากผู้ใช้บริการ PCT จากหมายเลขโทรศัพท์ของ ทศท. ให้แก่บริษัท
เพื่อเป็นเสมือนค่าเช่าโครงข่าย โดยในส่วนนี้ ทศท. จะต้องแบ่ง
รายได้ประมาณร้อยละ 80 ให้แก่บริษัท ในกรณีที่อัตราแลกเปลี่ยนอยู่ที่ระดับต่ำกว่า 38 บาทต่อ 1
เหรียญสหรัฐ และ จะเพิ่มเป็นประมาณร้อยละ 82 ในกรณีที่อัตราแลกเปลี่ยนอยู่ที่ระดับ 38 – 45
บาท ต่อ 1 เหรียญสหรัฐ ทั้งนี้ บริษัทจะต้องแบ่งรายได้ที่บริษัทได้รับให้แก่ AWC
ตามที่ได้กล่าวไว้ข้างต้น ณ วันที่ 31 ธันวาคม 2547 บริษัทมีผู้ใช้บริการ WE PCT จำนวน
472,846 ราย ซึ่งรวมทั้งลูกค้าที่ใช้บริการ PCT Buddy ซึ่งเป็นบริการแบบจ่ายเงินล่วงหน้า

(2.2) บริการโทรศัพท์เคลื่อนที่ (TA Orange)

ในเดือนตุลาคม 2544 บริษัทได้ลงทุนในอัตราร้อยละ 41 ในหุ้นของบริษัทกรุงเทพ
อินเตอร์เทเลเทค จำกัด (“BITCO”) ซึ่งเป็นผู้ถือหุ้นร้อยละ 99.86 ในบริษัท ทีเอ ออเร้นจ์
จำกัด (เดิมชื่อ บริษัท ซีพี ออเร้นจ์ จำกัด) ซึ่งประกอบธุรกิจโทรศัพท์เคลื่อนที่ระบบ GSM 1800
MHz ภายใต้การได้รับอนุญาตจากการสื่อสารแห่งประเทศไทย (“กสท”) จนถึงปี 2556

บริษัท ทีเอ ออเร้นจ์ จำกัด ได้เปิดให้บริการอย่างเป็นทางการ ในเดือนมีนาคม 2545
โดยให้บริการโทรศัพท์เคลื่อนที่ทั้งแบบ Post-paid และ Pre-paidในเดือนกันยายน 2547
บริษัทได้เข้าซื้อหุ้นทีเอ ออเร้นจ์ เพิ่มขึ้นอีกร้อยละ 39 จากกลุ่มบริษัทออเร้นจ์
และส่งผลให้บริษ้ทถือหุ้นในทีเอ
ออเร้นจ์ ร้อยละ 83

ณ 31 ธันวาคม 2547 ทีเอ ออเร้นจ์ มีผู้ใช้บริการรวม 3,380,383 ราย
คิดเป็นส่วนแบ่งการตลาดประมาณร้อยละ 12.5
ทำให้เป็นผู้ให้บริการโทรศัพท์เคลื่อนที่รายใหญ่เป็นอันดับสามของประเทศ

ในปี 2547 ทีเอ ออเร้นจ์
ได้มีการประสานความร่วมมือระหว่างบริษัทในกลุ่มทรูเพื่อให้บริการสื่อสารอย่างครบวงจรและสอดคล้องกับทุกไลฟ์สไตล์ของลูกค้าได้อย่างแท้จริง
โดยในเดือนเมษายน 2547 ทีเอ ออเร้นจ์ และทรู ได้นำเสนอ All Together Bonus แคมเปญ
ให้ลูกค้าที่ใช้โทรศัพท์ทรู WE PCT และ อินเทอร์เน็ต สามารถนำค่าใช้บริการทั้งหมด
ขอรับโบนัสโทรฟรีจาก ทีเอ ออเร้นจ์ได้ โดย ณ สิ้นปี 2547 มีลูกค้ากว่า 2
ล้านรายที่เข้าร่วมแคมเปญนี้

บริการต่างๆ ของทีเอ ออเร้นจ์

ทอล์คแพลน (Talk Plan)

ออเร้นจ์ ทอล์คแพลน เป็นบริการโทรศัพท์เคลื่อนที่แบบชำระค่าใช้บริการเป็นรายเดือน
ที่ลูกค้าสามารถเลือกค่าใช้บริการรายเดือนได้ตั้งแต่ 300, 500 และ 1,300 บาทต่อเดือน

จัสทอล์ค (Just Talk)

ออเร้นจ์ จัสทอล์ค เป็นบริการโทรศัพท์เคลื่อนที่แบบจ่ายเงินล่วงหน้า ซึ่งในระหว่างปี 2547 ทีเอ
ออเร้นจ์ได้นำเสนอโปรโมชั่นที่แปลกใหม่ให้แก่ลูกค้า เช่น โปรโมชั่นโทรนาทีละ 1 บาท เป็นต้น
พร้อมทั้งนำเสนอช่องทางการเติมเงินแบบใหม่ “Easy Top Up” ผ่านช่องทางต่างๆ คือ “Mobile
Top Up” ซึ่งลูกค้าจัสทอล์คสามารถโอนเงินค่าโทร
พร้อมทั้งเวลาการใช้บริการจากโทรศัพท์มือถือไปยังโทรศัพท์มือถืออีกเครื่องหนึ่ง หรือ “Home Top
Up” ผู้ใช้บริการจัสทอล์คสามารถเติมเงินเข้าโทรศัพท์มือถือผ่านโทรศัพท์บ้านของทรู

บริการลูกค้าธุรกิจ (Direct Business)

ทีเอ ออเร้นจ์ นำเสนอบริการนี้ โดยมีทีมที่ปรึกษาจากออเร้นจ์
ที่จะช่วยหาทางออกที่เหมาะสมสำหรับความจำเป็นทางการสื่อสารในธุรกิจของลูกค้าโดยเฉพาะ
ซึ่งจะสามารถช่วยแบ่งเบาภาระในส่วนของการวิเคราะห์และแก้ปัญหาเกี่ยวกับการลงทุนในการสื่อสารทางธุรกิจ
และสามารถสร้างโซลูชั่นทางการสื่อสารให้ตรงกับความต้องการของลูกค้าแต่ละรายได้เป็นอย่างดี

บริการมัลติมีเดีย

ทีเอ ออเร้นจ์
นำเสนอบริการด้านมัลติมีเดียที่หลากหลายเพื่อให้สอดคล้างกับไลฟสไตล์ของลูกค้าที่ต่างกัน
โดยลูกค้าสามารถดาวน์โหลด content ต่างๆผ่านระบบ GPRS ที่เว็บท่า (Web Portal)
Orange World โดยในปี 2547 นี้ ทีเอ ออเร้นจ์ได้เสนอบริการใหม่ ได้แก่

-   "Photo World" เป็นบริการสื่อสารด้วยภาพที่สมบูรณ์แบบ

-   "Financial World" เป็นบริการข้อมูลด้านการเงินหลากหลายรูปแบบ

-   “Toon World” ให้บริการดาวน์โหลดเกม ภาพ และริงโทน ของการ์ตูนที่มีชื่อเสียง

-   ”Game World” บริการด้านความบันเทิงแบบมัลติมีเดีย
    ด้วยเกมจากพันธมิตรบริษัทเกมชั้นนำของโลก

บริการอื่นๆ ที่ทีเอ ออเร้นจ์ได้นำเสนอในปี 2547 ได้แก่

-   ทีเอ ออเร้นจ์ ผสานทรู เปิดให้บริการ Voice SMS เป็นรายแรกของไทย เพื่อให้
    ลูกค้าสามารถรับส่งข้อความเสียงไปยังโทรศัพท์พื้นฐานและโทรศัพท์มือถือ
    ทุกเครือข่ายครอบคลุมทั่วประเทศไทย โดยลูกค้าทรู สามารถส่ง Voice SMS
    ไปได้ทุกหมายเลขที่ต้องการ ทั้งหมายเลขโทรศัพท์มือถือ หรือโทรศัพท์พื้นฐานทุก
    หมายเลขทั่วไทย

-   บริการ เอสเอ็มเอสระหว่างประเทศ เชื่อมโยง โครงข่ายใน 123 ประเทศทั่วโลก

-   “เวลคัมซิม”ซิมพรีเพดระบบจัสทอล์ค สำหรับนักท่องเที่ยวที่เดินทางมาท่องเที่ยวในประเทศไทย
    ให้สามารถติดต่อสื่อสารได้อย่างสะดวกสบายโดยใช้เวลคัมซิมได้ทันทีกับโทรศัพท์มือถือทุกระบบโดยไม่ต้องแก้ไขข้อมูลในเครื่อง
    หรือเปลี่ยนเครื่องใหม่ พร้อมให้บริการโทรฟรีสำหรับข้อมูลการท่องเที่ยวและ
    ตำรวจท่องเที่ยวในการติดต่อขอความช่วยเหลือในกรณีฉุกเฉิน

-   ทรู ร่วมกับ ทีเอ ออเร้นจ์ เปิดตัวบริการ Wi-Fi/GPRS เป็นรายแรกของประเทศ
    ที่รวมระบบ Wi-Fi และ GPRS ไว้ในซิมเดียว สามารถเลือกใช้ Wi-Fi บริการ
    อินเทอร์เน็ตไร้สายความเร็วสูง หรือ GPRS ได้อย่างไม่จำกัด
    ด้วยอัตราค่าบริการแบบเหมาจ่ายรายเดือนและมีสะดวกสบายจากการเรียกเก็บค่าบริการรายเดือนผ่านใบเสร็จเดียว

 (3) บริการสื่อสารข้อมูลดิจิตอล

การส่งผ่านข้อมูลที่บริษัทให้บริการในปัจจุบัน ประกอบด้วย

-   โครงข่ายข้อมูลดิจิตอล DDN (Digital Data Network) หรือ Leased Line เป็น
    เครือข่ายส่วนตัวสำหรับการรับส่งข้อมูลโดยเป็นเส้นทางสื่อสารที่เชื่อมโยงการรับส่งข้อมูล
    ภาพและเสียงระหว่างสถานที่ 2 แห่ง ภายใต้โครงข่ายของบริษัท ในอัตราความเร็วแบบคงที่
    ซึ่งเหมาะกับธุรกิจหรือองค์กรที่มีสาขาจำนวนมาก เช่น ธนาคาร สถาบันการเงิน ฯลฯ
    ที่จะต้องอาศัยการรับส่งข้อมูลอย่างต่อเนื่องและถูกต้องแม่นยำ
    และมีปริมาณข้อมูลเป็นจำนวนมาก
    บริษัทมีบริการนี้ให้เลือกหลายแบบตามความเหมาะสมกับลูกค้า โดยมีความเร็วตั้งแต่ 64 Kbps
    จนถึงมากกว่า 140 Mbps รวมทั้งมีการรับประกันในการบริการ ณ วันที่ 31 ธันวาคม 2547
    บริษัทได้ให้บริการวงจร DDN แล้วถึง 9,001 วงจร
    ทั้งนี้บริษัทได้ให้บริการโครงข่ายข้อมูลดิจิตอลในเขตกรุงเทพและปริมณฑล
    และในต่างจังหวัดบางพื้นที่ ผ่านบริษัท ทรู มัลติมีเดีย ซึ่งเป็นบริษัทย่อยของบริษัท โดยทรู
    มัลติมีเดีย ได้ขยายโครงข่ายไปยังเขตพื้นที่ธุรกิจกว่า 40 จังหวัดทั่วประเทศ

-   บริการ IP Access Service (“IPAS”) เป็นบริการภายใต้ชื่อ “Megaport”
    ซึ่งเป็นการให้บริการและบริหารระบบการต่อเชื่อมอินเทอร์เน็ต ให้แก่ลูกค้า
    ทำให้ลูกค้าไม่ต้องลงทุนในอุปกรณ์และบุคลากรเอง กลุ่มลูกค้าเป้าหมายของ Megaport ได้แก่
    บริษัทผู้ให้บริการอินเทอร์เน็ต (ISPs) บริษัทผู้ให้บริการด้านข้อมูลบนเว็บไซต์
    และกลุ่มลูกค้าธุรกิจซึ่งต้องการ Virtual Private Network service (“VPN”)
    หรือการเชื่อมต่อระหว่างสาขา

-   บริการโครงข่ายเชื่อมต่ออินเทอร์เน็ต (Trunking Access) ใช้ในการรับสายโทรศัพท์เข้า
    เพื่อต่อเชื่อมอินเทอร์เน็ตได้ครั้งละ 30 สายหรือจำนวนเท่าของ 30 สาย พร้อมกัน
    ทำให้ลูกค้าไม่มีปัญหาจากคู่สายโทรศัพท์ขาดแคลนหรือคู่สายมีจำกัดในพื้นที่ให้บริการ

-   บริการ Metronet เป็นบริการโครงข่ายข้อมูลที่ใช้เทคโนโลยี Fiber-to-the-building
    ซึ่งถูกออกแบบมาเฉพาะลูกค้าธุรกิจ เพื่อให้มี Network Configuration
    ที่เรียบง่ายกว่าเดิม โดยมี Bandwidth Capacity ที่กว้างขึ้น และมีคุณภาพบริการที่สูงขึ้น
    Metronet สามารถเพิ่มประสิทธิภาพการทำธุรกิจให้แก่ลูกค้า
    โดยลูกค้าแต่ละรายสามารถส่งผ่านข้อมูลได้ด้วยความเร็วสูง ระหว่าง 512 Kbps ถึง 1
    Gbps

-   บริการ Network Manager ซึ่งเป็นบริการเกี่ยวกับการบริหารเครือข่ายข้อมูลให้
    ลูกค้า โดยครอบคลุมถึงการลงทุนในอุปกรณ์ การจัดหาและวางแผนสำหรับสาขา
    รวมทั้งการติดตั้งเพื่อเตรียมใช้งาน
    การเป็นศูนย์กลางติดต่อระหว่างลูกค้าและผู้ให้บริการเครือข่ายอื่น
    (ในกรณีที่ใช้เครือข่ายของผู้ประกอบการรายอื่น)
    การดูแลเครือข่ายข้อมูลลูกค้าให้มีประสิทธิภาพตั้งแต่ต้นทางจนถึงปลายทาง
    และรายงานประมวลผลประสิทธิภาพของเครือข่ายตลอดจนช่วยวางแผนงานการใช้งานในอนาคตบริษัทได้เริ่มทดลองให้บริการนี้ในไตรมาสที่
    3 ปี 2546

-   บริการ Mail Fax เป็นบริการรับ- ส่งแฟกซ์ผ่านทางอีเมล์

(4) บริการโครงข่ายมัลติมีเดีย และ บริการอินเทอร์เน็ตความเร็วสูง (บรอดแบนด์)

ธุรกิจมัลติมีเดียของบริษัทดำเนินการโดยบริษัท เอเซีย มัลติมีเดีย จำกัด (“AM”)
ซึ่งเป็นบริษัทย่อยของบริษัท ซึ่งในเดือนพฤศจิกายน 2547 ได้เปลี่ยนชื่อเป็น บริษัท ทรู มัลติมีเดีย
จำกัด (“True Multimedia”) True Multimedia เป็นเจ้าของโครงข่ายมัลติมีเดีย Hybrid
Fiber-optic Coaxial หรือ HFC ขนาดใหญ่ ซึ่งได้รับอนุญาตจาก ทศท.
ให้ดำเนินการให้เช่าวงจรสื่อสัญญาณความเร็วสูงผ่านโครงข่ายมัลติมีเดีย มีกำหนดเวลา 20 ปี
นับตั้งแต่วันที่ 20 ตุลาคม 2540

True Multimedia ทำธุรกิจร่วมกับบริษัท ยูไนเต็ด บรอดคาสติ้ง คอร์ปอเรชั่น จำกัด (มหาชน)
(“ยูบีซี”) ซึ่งเป็นบริษัทร่วมของบริษัท และเป็นผู้ประกอบการธุรกิจเคเบิลทีวี โดย True
Multimedia ได้ทำสัญญากับยูบีซีในการให้เช่าโครงข่าย HFC ในส่วนที่เป็น Analog จำนวน 35
ช่อง สำหรับการแพร่ภาพรายการต่างๆ ให้กับลูกค้า นอกเหนือจากนั้น True Multimedia
ยังเป็นตัวแทนจำหน่ายและเป็นผู้ติดตั้งสายกระจาย (Dropwire)
ให้กับลูกค้าของยูบีซีเพื่อที่จะเชื่อมโครงข่าย HFC ของ True Multimedia
ให้เข้าถึงบ้านเรือนของผู้ที่ขอรับสัญญาณเคเบิลทีวีจากยูบีซี
รวมทั้งเป็นผู้ติดตั้งและบำรุงซ่อมแซมกล่องรับสัญญาณเคเบิลทีวี หรือ Set-top Box
ของยูบีซีที่มีอยู่ประจำทุกบ้านเรือน เพื่อรับสัญญาณเคเบิลทีวีของยูบีซี

บริการอินเทอร์เน็ตความเร็วสูง (บรอดแบนด์)

ทรู มัลติมีเดีย ให้บริการบรอดแบนด์ด้วย 2 เทคโนโลยี คือCable Modem และ ADSL โดย
Cable Modem เป็นอุปกรณ์ภายนอกที่พ่วงต่อกับคอมพิวเตอร์
เพื่อใช้ในการส่งและรับข้อมูลผ่านทางโครงข่าย HFC ได้ในเวลารวดเร็ว
ทำให้สามารถเชื่อมต่อเข้าสู่ระบบอินเทอร์เน็ตด้วยความเร็วที่สูงถึงกว่า 100 เท่าของ Modem
ทั่วไปที่ใช้กันอยู่ในปัจจุบัน และการที่ Cable Modem นี้ได้เชื่อมต่อเข้ากับ
อินเทอร์เน็ตอย่างถาวร
ผู้ใช้จึงไม่ต้องเสียเวลาในการต่อผ่านทางโทรศัพท์และไม่ต้องใช้สายโทรศัพท์เพิ่มอีก โดย ณ 31
ธันวาคม 2547 บริษัทมีผู้ใช้บริการ Cable Modem จำนวน 1,613 ราย

บริการ ADSL (Asymmetric Digital Subscriber Line) ของบริษัท
ได้ออกสู่ตลาดภายใต้ชื่อ “TA Express” และเปลี่ยนชื่อบริการเป็น “hi-speed Internet”
ในภายหลัง ซึ่งเป็นบริการที่สามารถเชื่อมต่อเข้ากับอินเทอร์เน็ตอย่างถาวร
ลูกค้าสามารถเลือกความเร็ว (สูงสุดถึง 4 Mbps)
ให้เหมาะสมตามความต้องการใช้งานของลูกค้าแต่ละราย
และยังสามารถใช้งานโทรศัพท์ในการติดต่อสื่อสารได้ในขณะเดียวกัน ณ 31 ธันวาคม 2547
บริษัทมีผู้ใช้บริการบรอดแบนด์รวม 164,775 ราย ทำให้มีส่วนแบ่งทางการตลาดประมาณร้อยละ 85

ในเดือนกรกฎาคม ทรูได้เปิดตัวบริการ hi-speed Internet แบบไม่จำกัดชั่วโมงการ
ใช้งาน ด้วยอัตราค่าใช้บริการรายเดือนเริ่มต้นที่ 590 บาท
และในเดือนตุลาคมได้ประกาศความเป็นผู้นำการให้บริการเทคโนโลยีบรอดแบนด์ด้วยการเสนอโปรโมชั่นพิเศษ
ฟรีโมเด็ม และค่าบริการแรกเข้า
รวมมูลค่า 3,800 บาท พร้อม 2 บริการพิเศษ Turbo on demand ช่องทางด่วนพิเศษ
ที่เชื่อมต่อด้วยความเร็วสูงถึง 2 Mbps. คิดค่าใช้จ่ายตามจริงเป็นนาที และ Broadband TV on
PC หลากหลายรายการที่เลือกได้ตามใจ เต็มรูปแบบจากทรูบนเครื่องคอมพิวเตอร์ ผ่านเว็บไซต์
www.hispeedworld.com
นอกจากนั้น ทรูยังให้บริการ Broadband แบบไร้สาย ภายใต้ชื่อ Wi-Fi Internet by TRUE
ที่ให้ความเร็วในการเชื่อมต่อสูงถึง 11 Mbps โดยมีพื้นที่ให้บริการกว่า 110 แห่ง
ทั้งในศูนย์การประชุม โรงพยาบาล ร้านอาหาร และ ร้านกาแฟ อินเทอร์เน็ต

TA Station หรือบริการอินเทอร์เน็ตความเร็วสูงสาธารณะ ซึ่งเป็นชุดอุปกรณ์
อินเทอร์เน็ตสาธารณะแบบหยอดเหรียญ ซึ่งมีความเร็วที่ระดับ 512 Kbps ให้บริการอยู่ประมาณ 70
จุดในเขตกรุงเทพและปริมณฑล โดยมีการติดตั้งกล้องถ่ายภาพดิจิตอลเพื่อให้ลูกค้าถ่ายภาพนิ่งและส่ง
Email ได้ทันที นอกจากนั้นยังสามารถให้บริการดาวน์โหลดหนัง ฟังเพลง ริงโทน หรือโลโก้
รวมทั้ง เล่มเกมและร้องคาราโอเกะ

(5) บริการอินเทอร์เน็ต Content และ Application

ในเดือนพฤศจิกายน 2539 บริษัท เอเซีย อินโฟเน็ท จำกัด (“AI”) ซึ่งเป็นบริษัทย่อยของบริษัท
ได้รับอนุญาตจาก กสท. ให้ดำเนินธุรกิจการให้บริการอินเทอร์เน็ตและ อีคอมเมิร์ซ ในนามของ
"True Internet" ทรูจัดเป็นผู้ให้บริการอินเทอร์เน็ตรายใหญ่ของไทย โดยมีจำนวนผู้ใช้บริการ ณ
วันที่ 31 ธันวาคม 2547 ทั้งสิ้น 1,231,344 ราย

ลูกค้าของทรูจะได้รับบริการที่หลากหลาย สำหรับผู้ใช้บริการแบบองค์กร
สามารถเลือกใช้บริการอินเทอร์เน็ตผ่านวงจรเช่า Leased Line และ ISDN และบริการ Web
Hosting และสำหรับผู้ใช้บริการบุคคลทั่วไป สามารถเลือกใช้บริการ อินเทอร์เน็ตในรูปแบบต่างๆ
เช่น บริการแบบรายเดือน บริการแบบรายชั่วโมง
หรือชุดโปรแกรมสำเร็จรูปที่ผู้ซื้อสามารถใช้งานได้ทันที และ บริการโรมมิ่งระหว่างประเทศ
(International Roaming) ที่ช่วยให้สมาชิกใช้งานอินเทอร์เน็ตได้ทั่วโลก

บริษัทยังให้บริการอินเทอร์เน็ตในราคาประหยัดสำหรับผู้ใช้บริการเลขหมายโทรศัพท์พื้นฐานของบริษัท
ภายใต้ชื่อ Click Internet โดยผ่านเว็บไซต์ www.trueclick.net
ซึ่งจะทำหน้าที่เสมือนประตูหรือทางเข้าหลักเพื่อเชื่อมต่อไปสู่ระบบอินเทอร์เน็ต trueclick.net
ยังให้บริการด้านข้อมูล
ความบันเทิงที่หลากหลาย และบริการฟรีอีเมล์แก่ผู้ใช้บริการด้วย
ลูกค้าสามารถเชื่อมต่อผ่านเลขหมาย
0-2900-9600-2 และสามารถใช้งานได้สูงสุด 3 ชั่วโมง ต่อการเชื่อมต่ออินเทอร์เน็ต 1 ครั้ง
โดยไม่จำกัดครั้งในการใช้งาน บริษัทได้มอบหมายให้ AI เป็นผู้เรียกเก็บค่าบริการอินเทอร์เน็ตของ
Click Internet โดยสัดส่วนการแบ่งรายได้ระหว่างบริษัทกับ AI
จะขึ้นอยู่กับจำนวนผู้ใช้บริการของ Click Internet

ในไตรมาสแรกของปี 2546 บริษัทร่วมกับ AI ได้เปิดให้บริการอินเทอร์เน็ตสำหรับ
ผู้ใช้บริการโทรศัพท์พื้นฐานของบริษัทอีกบริการหนึ่ง ภายใต้ชื่อ TA easy Click
และต่อมาได้เปลี่ยนชื่อเป็น Easy Internet เก็บค่าบริการเป็นนาที ในอัตราชั่วโมงละ 9 บาท
โดยรวมกับบิลค่าบริการโทรศัพท์
พื้นฐานของบริษัท ผู้ใช้โทรศัพท์พื้นฐานของบริษัท สามารถใช้บริการนี้ได้เพียงพิมพ์หมายเลขโทรศัพท์
0-2900-0000

นอกจากนั้นบริษัทได้ให้บริการอีคอมเมิร์ซสำหรับลูกค้าที่เป็นบริษัทหรือสถาบันด้วยบริการเกี่ยวกับเว็บไซต์อย่างครบวงจร
นับตั้งแต่ การออกแบบ การสร้าง และการรับฝากเว็บไซต์ เป็นต้น และในไตรมาสที่ 2 ปี 2546
บริษัทย่อย ได้แก่ บริษัท เอเซียเน็ท คอร์ปอเรชั่น จำกัด (ANC) ซึ่งเปลี่ยนชื่อเป็น บริษัท ทรู
อินเทอร์เน็ต จำกัด (True Internet) ในเดือนสิงหาคม 2547
ได้ร่วมทุนในบริษัทที่มีการจัดตั้งใหม่ชื่อ บริษัท ทรู อินเทอร์เน็ต ดาต้า เซ็นเตอร์ จำกัด
เพื่อเปิดให้บริการ Internet Data Center รวมทั้งบริการอื่นที่เกี่ยวข้องกับบริการอินเทอร์เน็ต
โดยได้ร่วมทุนกับบริษัท Dacom Corporation ซึ่งเป็นผู้ให้บริการ IDC
ที่ใหญ่ที่ที่สุดในประเทศสาธารณรัฐเกาหลีและใน เอเซีย เปิดให้บริการในเดือนเมษายน 2547
ทำให้ทรูสามารถให้บริการอินเทอร์เน็ตแก่ลูกค้าประเภทธุรกิจได้อย่างครบวงจร

นับตั้งแต่ปลายปี 2545 บริษัทได้ลงนามในข้อตกลงกับบริษัทชั้นนำของประเทศกว่า
20 บริษัท ซึ่งเป็นผู้ให้บริการข้อมูล ข่าวสาร บริการด้านสุขภาพ ด้านการเงิน และเกมออนไลน์
เพื่อที่จะ
จัดตั้งชุมชุน Broadband และร่วมมือกันจัดทำ Content และ Application ต่างๆ
ผ่านเว็บไซต์www.hispeedworld.com

ในเดือนมกราคม 2547 บริษัท ทรู ดิจิตอล เอ็นเตอร์เทนเมนท์ จำกัด เปิดตัวเกม PristonTale
ซึ่งเป็นเกมที่ได้รับความนิยม
และได้รับรางวัลจากกระทรวงวัฒนธรรมและการท่องเที่ยวของประเทศเกาหลี
และในเดือนพฤษภาคม ได้นำเสนอ Home Entertainment by TRUE
บริการเพลงออนไลน์ผ่านอินเทอร์เน็ตความเร็วสูง พร้อมการรับชมมิวสิกวีดีโอ
และตัวอย่างภาพยนตร์ได้ที่ เว็บไซต์ www.entertain.tv โดยร่วมมือกับบริษัท อาร์เอส
โปรโมชั่น จำกัด (มหาชน)

ในเดือนกรกฎาคม 2547 ทรูประกาศความร่วมมือกับบริษัท Ncsoft
ผู้นำในการพัฒนาและผู้ผลิตเกมออนไลน์ชั้นนำระดับโลก จากประเทศเกาหลี
โดยได้จัดตั้งบริษัทร่วมทุนภายใต้ชื่อ “NC True” และได้เปิดให้บริการเกมออนไลน์เกมแรกเมื่อต้นปี
2548 ชื่อ “Lineage II“ ซึ่งเป็นเกมออนไลน์ประเภท Massive Multiplayer Online
Role Playing Game (MMORPG) ที่ได้รับความนิยมสูงสุดในเกาหลี
นอกจากนั้นในเดือนพฤศจิกายน ทรูได้ร่วมมือกับ อาร์. เอส. โปรโมชั่น แนะนำ 2 บริการใหม่
Karaoke on demand & Movie คือ ซึ่งเป็นสาระความบันเทิงสำหรับลูกค้าบรอดแบนด์

(6) บริการอื่นๆ

นอกเหนือจากธุรกิจหลักทั้ง 5 กลุ่มแล้ว บริษัทยังได้เปิดให้บริการอื่นๆ เช่น

-   ศูนย์บริการลูกค้าครบวงจรภายใต้ชื่อ ContactASIA ซึ่งให้บริการด้านการดูแล
    ลูกค้า (Call Center) ทำให้สามารถช่วยแบ่งเบาความเสี่ยงของลูกค้าในด้านการ
    ลงทุนสำหรับเทคโนโลยีสมัยใหม่ รวมทั้งช่วยประหยัดค่าใช้จ่ายด้านบุคลากร
    และทำให้ลูกค้าสามารถเข้าถึงความรู้ความชำนาญในการบริหารแบบมืออาชีพและเทคนิคระดับสากล

-   บริการ ทรู มูฟวิ่งโฮม (True Moving Home) เป็นบริการย้ายสถานที่ติดตั้ง
    หรือสถานที่ใช้บริการสำหรับลูกค้าที่ใช้บริการ โทรศัพท์พื้นฐาน พีซีที อินเทอร์เน็ต ของทรู

-   บริการตรวจซ่อมสายภายในบ้าน (Home Wiring Care)
    ลูกค้าจะได้รับความสะดวกในการเรียกใช้บริการเสมือนมีช่างโทรศัพท์ประจำบ้าน
    ตรวจสภาพของสายโทรศัพท์พร้อมทั้งป้องกันเหตุเสียที่จะเกิดขึ้น

3.2 การตลาด

บริษัทมีเป้าหมายที่จะให้บริการโทรคมนาคมต่างๆ ในลักษณะที่เป็น Solution
ที่เหมาะสมตามความต้องการของลูกค้าแต่ละประเภท โดยการนำเสนอบริการในกลุ่มไปด้วยกัน
(Products Bundling) เพื่อให้เป็นบริการที่ครบวงจรสำหรับลูกค้า โดยบริษัทเชื่อว่า
กระแสความต้องการของบริการที่มีทั้งโทรศัพท์พื้นฐาน โทรศัพท์ไร้สาย ข้อมูล อินเทอร์เน็ต และ
มัลติมีเดีย ที่รวมอยู่ในบริการเดียวจะมีปริมาณสูงขึ้นในอนาคต
นอกจากนั้นบริษัทจะมุ่งเน้นการตอบสนองความต้องการของลูกค้า (Customer Centric)
และการกระจายช่องทางการจำหน่าย ตามกลุ่มลูกค้าแต่ละประเภท โดยมีรายละเอียดดังนี้

ลักษณะลูกค้าเเละกลุ่มลูกค้าเป้าหมาย

ปัจจุบันบริษัทได้แบ่งลูกค้าออกเป็น 2 กลุ่มหลัก คือ กลุ่มลูกค้าธุรกิจ เเละกลุ่มลูกค้าบุคคล
(Corporate and Consumer)
ทั้งนี้เพื่อให้สามารถให้บริการที่ถูกต้องเหมาะสมและตรงกับความต้องการของลูกค้ามากที่สุด

กลุ่มลูกค้าธุรกิจ (Corporate Segment) แบ่งประเภทการดูแลจัดการลูกค้า (Account
Management) ตามลักษณะของประเภทธุรกิจ (Business Units) โดยแบ่งออกเป็น 8
กลุ่มหลักๆ ซึ่งประกอบด้วย

1.  กลุ่มสถาบันการเงิน การธนาคาร และประกันภัย (Finance, Banking and Insurance)

2.  กลุ่มราชการ หน่วยงานรัฐบาลและรัฐวิสาหกิจ (Government & State Enterprise)

3.  กลุ่มผู้ประกอบการอุตสาหกรรม และโรงงาน (Industrial)

4.  กลุ่มผู้ประกอบการจัดจำหน่าย ค้าปลีก (Distribution)

5.  กลุ่มผู้ให้บริการโครงข่ายและโทรคมนาคม (Carriers)

6.  กลุ่มผู้จัดจำหน่ายด้านการสื่อสาร (Service Providers)

7.  กลุ่มธุรกิจด้านบริการ (Services)

8.  กลุ่มพันธมิตรทางธุรกิจ (Business Partners)

นอกจากนั้นยังประกอบด้วย กลุ่มลูกค้าธุรกิจขนาดกลางและขนาดย่อม (small and medium
sized companies - SME ) ซึ่งครอบคลุมธุรกิจห้างร้าน ห้างหุ้นส่วน บริษัทจำกัด
ที่มีรายได้โดยประมาณน้อยกว่า 300 ล้านบาทต่อปี และมีจำนวนพนักงานน้อยกว่า 200 คน
ที่มีความต้องการบริการ ICT เพื่อการดำเนินธุรกิจ
โดยลูกค้าในกลุ่มนี้มีความตื่นตัวและมีความสนใจที่จะนำเทคโนโลยี ICT
มาใช้เพื่อช่วยในการเพิ่มประสิทธิภาพการทำงานของธุรกิจมากขึ้นกว่าในปี 2546

กลุ่มลูกค้าบุคคล (Consumer Segment) ลูกค้ากลุ่มเป้าหมายจะแยกตามประเภทธุรกิจของบริษัท
โดยแบ่งเป็น

1.  ธุรกิจโทรศัพท์พื้นฐาน และบริการเสริมพิเศษ ได้แก่ กลุ่มลูกค้าทั่วไป

2.  ธุรกิจอินเทอร์เน็ต และอินเทอร์เน็ตความเร็วสูง ได้แก่ กลุ่มนักเรียนและวัยรุ่น
    กลุ่มผู้ใช้อินเทอร์เน็ต กลุ่มลูกค้าระดับสูง เช่น สมาชิกผู้ใช้บริการยูบีซี ผู้ใช้บัตรเครดิต เป็นต้น

3.  โซลูชั่นสำหรับบ้านยุคใหม่ (Home Solutions) เช่น กลุ่มลูกค้าในที่อยู่อาศัยใหม่ และ
    กลุ่มบ้านระดับพรีเมี่ยม

3.3 การจำหน่ายเเละช่องทางการจำหน่าย

บริษัทได้เเบ่งช่องทางการจำหน่าย (Channel) ออกเป็น 2 ส่วน ดังนี้

1.  Business Channel สำหรับลูกค้ากลุ่มธุรกิจขนาดใหญ่ และขนาดกลางประกอบด้วย

  1.1 ทีมขาย (Account Executive/ Account Manager) ผู้บริหารงานลูกค้า
  ที่มีความเชี่ยวชาญในการเข้าถึงความต้องการของลูกค้าตามแต่ละธุรกิจได้เป็นอย่างดี
  และเน้นความสัมพันธ์อันดีกับลูกค้าแบบต่อเนื่องในระยะยาว

2.  ผู้ชำนาญการด้านเทคนิคและวิศวกร (Technical Specialist/ Engineer Team)
    ที่สามารถให้คำปรึกษาทางเทคนิคแก่ลูกค้าอย่างถูกต้อง

2. Consumer Channel เเบ่งออกเป็น

  2.1 ศูนย์บริการ ทรูช้อป (True Shop) จำนวน 57 แห่ง และ ออเร้นจ์ช้อป (Orange
  Shop) จำนวน 27 แห่ง ซึ่งกระจายอยู่ตามสถานที่ต่าง ๆ
  ครอบคลุมพื้นที่ทั้งในเขตกรุงเทพมหานคร เเละปริมณฑล เพื่ออำนวยความสะดวกแก่ลูกค้า

  2.2 ศูนย์รับจองทางโทรศัพท์ (Tele Ordering)
  ซึ่งเป็นช่องทางที่ลูกค้าสามารถโทรศัพท์เข้ามาเพื่อขอติดตั้งเลขหมายโทรศัพท์และบริการต่างๆ
  ของบริษัท

3.  พนักงานขายตรง (Direct Sales) โดยมีการแบ่งออกตามพื้นที่
    โดยเเต่ละพื้นที่อยู่ภายใต้ความรับผิดชอบของผู้จัดการฝ่ายขายเเละพนักงานขายซึ่งได้รับการ
    มอบหมายให้ดูแลพื้นที่เฉพาะ กลยุทธ์ที่ใช้จะมุ่งเน้นการกระจายจดหมาย (Mail drop)
    การทำกิจกรรมส่งเสริมการขายต่างๆ
    รวมทั้งการนำรถบริการเคลื่อนที่เพื่ออำนวยความสะดวกเเก่ลูกค้าเฉพาะบริเวณ

4.  เว็บไซต์ (www.truecorp.co.th) เป็นช่องทางออนไลน์เพิ่มความสะดวกแก่ลูกค้ามาก
    ยิ่งขึ้น

3.4 การจัดหาผลิตภัณฑ์หรือบริการ

ความสามารถในการให้บริการของโครงข่าย

บริษัทเชื่อว่าความสามารถในการให้บริการของโครงข่ายของบริษัทเป็นจุดเด่นที่สำคัญในการให้บริการของบริษัท
กล่าวคือ
บริษัทมีโครงข่ายเคเบิลใยแก้วนำแสงที่ครอบคลุมพื้นที่ให้บริการและเข้าถึงผู้ใช้บริการได้อย่างทั่วถึง
โดยมีส่วนประกอบที่เป็นสายทองแดงเป็นระยะทางสั้นๆ ทำให้สามารถส่งสัญญาณ เสียง ภาพ หรือ
ข้อมูล ได้อย่างมีประสิทธิภาพ นอกจากนี้ การออกแบบโครงข่ายของบริษัทในลักษณะใยแมงมุม
ยังสามารถขจัดปัญหาที่ผู้ใช้บริการไม่สามารถใช้โทรศัพท์ได้อัน
เนื่องจากการที่สายโทรศัพท์หรือเส้นทางในการติดต่อถูกตัดขาดเพราะอุบัติเหตุ
หรือด้วยเหตุอื่นใดโดยทำให้บริษัทสามารถเลือกใช้เส้นทางอื่นทดแทนเส้นทางที่ต้องผ่านจุดที่เกิดเหตุเสียนั้นได้

แหล่งที่มาของผลิตภัณฑ์และบริการ

บริษัทใช้ผู้จัดจำหน่าย (Suppliers)
และผู้รับเหมาจำนวนมากในการจัดหาและติดตั้งโครงข่ายของบริษัท
ซึ่งรวมถึงการก่อสร้างข่ายสายตอนนอกเพื่อขยายพื้นที่ให้บริการ การติดตั้งสายกระจายให้กับผู้เช่า
อุปกรณ์ switching และการสนับสนุนด้านเทคนิค การซ่อมและส่งคืนอุปกรณ์ Transmission
อุปกรณ์ ATM และ Remote Access Server ซึ่งบริษัทไม่ได้มีการพึ่งพิง
ผู้จัดจำหน่ายหรือผู้รับเหมารายใดเป็นการเฉพาะ
และบริษัทไม่มีปัญหาในการจัดหาผู้จัดจำหน่ายและผู้รับเหมาเนื่องจากมีจำนวนมากราย

การสนับสนุนทางด้านเทคนิคและการบริหาร

ในอดีตบริษัทเคยได้รับความช่วยเหลือทางด้านเทคนิค และการบริหารจาก บริษัท Verizon
Communications, Inc (Verizon) แต่หลังจากที่ Verizon
ได้จำหน่ายเงินลงทุนในบริษัทไปเมื่อกลางปี 2546
ทำให้ปัจจุบันบริษัทไม่ได้รับการสนับสนุนด้านเทคนิค และการบริหาร จาก Verizon อีกต่อไป
อย่างไรก็ตามบริษัทฯ
สามารถรับถ่ายทอดเทคโนโลยีและความรู้จนสามารถบริหารงานได้เองโดยไม่ต้องพึ่งพาการสนับสนุนด้านเทคนิคและบริหารจาก
Verizon อีกแต่อย่างใด

3.5 ภาวะธุรกิจโทรคมนาคมไทย 

ธุรกิจโทรศัพท์พื้นฐาน

จำนวนผู้ใช้บริการในธุรกิจโทรศัพท์พื้นฐานทั้งประเทศได้ชะลอตัวมาตั้งแต่ปี 2546
โดยส่วนหนึ่งเป็นผลมาจากการแข่งขันที่รุนแรงในธุรกิจโทรศัพท์เคลื่อนที่
และผู้ประกอบการได้เริ่มเรียกเก็บค่าติดตั้งสำหรับเลขหมายใหม่

ตาราง : เลขหมายโทรศัพท์พื้นฐานที่มีผู้ใช้งาน ณ 30 กันยายน 2547

+-----------------+----------------+----------------+----------------+
| ผู้ให้บริการ        | ณ 30 กันยายน    |                |                |
|                 | 2547           |                |                |
+-----------------+----------------+----------------+----------------+
|                 | ก              | ต่างจังหวัด       | รวม            |
|                 | รุงเทพและปริมณฑล |                |                |
+-----------------+----------------+----------------+----------------+
| ทศท.*           | 1,485,690      | 1,912,762      | 3,398,452      |
+-----------------+----------------+----------------+----------------+
| บริษัท**          | 1,925,696      |                | 1,925,696      |
+-----------------+----------------+----------------+----------------+
| TT&T*           |                | 1,188,013      | 1,188,013      |
+-----------------+----------------+----------------+----------------+
| รวม             | 3,411,386      | 3,100,775      | 6,512,161      |
+-----------------+----------------+----------------+----------------+

ที่มา: * ข้อมูลจาก www.tot.co.th

** ข้อมูลจากบริษัท

การแข่งขันในธุรกิจโทรศัพท์พื้นฐานสูงขึ้นเนื่องจากทศท ได้ปรับปรุงการทำการตลาด
เพื่อเพิ่มขีดความสามารถในการแข่งขันให้เท่าเทียมกับบริษัทเอกชน
นอกจากนั้นยังคงมีการแข่งขันจากธุรกิจโทรศัพท์เคลื่อนที่อย่างต่อเนื่อง
ซึ่งมีผลทำให้มีการเคลื่อนย้ายของปริมาณการใช้โทรศัพท์ จากโทรศัพท์พื้นฐานไปยังโทรศัพท์เคลื่อนที่
อย่างไรก็ตามผลกระทบดังกล่าวเริ่มมีแนวโน้มลดลง
เนื่องจากผู้ประกอบการโทรศัพท์เคลื่อนที่ได้หันไปเน้นการรักษาลูกค้าแทนการลดราคาเนื่องจากตลาดเติบโต
ช้าลง ประกอบกับผู้ประกอบการโทรศัพท์พื้นฐานได้ร่วมกันปรับรูปแบบของบริการ
เพื่อเพิ่มความสะดวกสบายและสามารถตอบสนองความต้องการให้แก่ผู้ใช้บริการมากขึ้น เช่น
บริการโชว์เบอร์ข้ามระบบ ที่มีการร่วมมือกันระหว่าง บริษัท ทีทีแอนด์ที จำกัด (มหาชน) กับ บริษัท

นอกจากนั้น นับตั้งแต่ 1 กันยายน 2546
ผู้ให้บริการโทรศัพท์พื้นฐานยังได้รับอนุญาตให้จัดโปรโมชั่นพิเศษสำหรับลูกค้าโดยการลดอัตราค่าบริการสำหรับบริการโทรทางไกลต่างจังหวัดและการโทรไปยังโทรศัพท์เคลื่อนที่
และนับตั้งแต่ต้นปี 2547
ผู้ให้บริการโทรศัพท์พื้นฐานได้รับอนุญาตให้จัดโปรโมชั่นโดยมีอัตราค่าบริการแบบยืดหยุ่น
และมีอัตราค่าบริการตามโปรโมชั่นก่อนเป็นเพดานสูงสุด
ทำให้บริการโทรศัพท์พื้นฐานมีขีดความสามารถในการแข่งขันมากขึ้น
นอกจากนั้นบริษัทยังได้เสนออัตราค่าใช้บริการโทรศัพท์พื้นฐานแบบเหมาจ่ายรายเดือน (Flexible
Tariff) หลายรูปแบบ ซึ่งจะช่วยให้สามารถทำการตลาดแข่งกับโทรศัพท์เคลื่อนที่ได้
และทำให้ทราบพฤติกรรมของผู้บริโภคซึ่งจะเป็นข้อมูลที่สำคัญในการดำเนินงานเมื่อมีการคิดค่าบริการเชื่อมโยงโครงข่าย

ธุรกิจโทรศัพท์เคลื่อนที่และธุรกิจโทรศัพท์พื้นฐานใช้นอกสถานที่ (PCT)

ธุรกิจโทรศัพท์เคลื่อนที่เติบโตในอัตราร้อยละ 22 ลดลงจากปีก่อนซึ่งโตในอัตราร้อยละ 27 โดยปี
2547 มีจำนวนผู้ใช้บริการเพิ่มขึ้นประมาณ 4.7 ล้านราย เป็น 27 ล้านราย
อัตราการใช้โทรศัพท์เคลื่อนที่ต่อประชากร 100 คน ณ ปลายปี 2547 อยู่ที่ระดับประมาณร้อยละ 41
ซึ่งเพิ่มขึ้นจากอัตราร้อยละ 34 ในปี 2546
นักวิเคราะห์ส่วนใหญ่คาดว่าสภาวะการแข่งขันจะเริ่มคงตัว
และผู้ให้บริการส่วนใหญ่จะเน้นไปที่การเพิ่มรายได้ต่อเลขหมาย การบริการลูกค้าสัมพันธ์
และการให้บริการเสริมพิเศษต่าง ๆ โดยเฉพาะส่วนที่เป็น Non-Voice เช่น SMS, MMS, game,
content ต่างๆ

นับตั้งแต่ปี 2545 มีผู้ให้บริการรายใหม่เข้าสู่ตลาด 3 ราย คือ บริษัท ทีเอ ออเร้นจ์ จำกัด
ซึ่งให้บริการโทรศัพท์เคลื่อนที่ GSM 1800 MHz โดยเปิดให้บริการอย่างเป็นทางการในเดือนมีนาคม
2545 และ บริษัท ไทยโมบาย (บริษัทร่วมทุนระหว่าง บมจ. ทศท คอร์ปอเรชั่น และ บมจ. กสท
โทรคมนาคม) ซึ่งให้บริการระบบโทรศัพท์เคลื่อนที่ดิจิตอล 1900 MHz ตั้งแต่เดือนพฤศจิกายน 2545
นอกจากนั้นยังมี บริษัท ฮัทชิสัน ซีเอที ไวร์เลส มัลติมีเดีย จำกัด (บริษัทร่วมทุนระหว่าง
Hutchison Wireless MultiMedia Holdings Limited และ บมจ. กสท โทรคมนาคม)
ซึ่งให้บริการระบบโทรศัพท์เคลื่อนที่ระบบ CDMA โดยเปิดให้บริการในเดือนพฤศจิกายน 2545

ตาราง : จำนวนผู้ใช้บริการโทรศัพท์เคลื่อนที่ ณ 31 ธันวาคม 2547

+----------------------------------+-----------------------------------+
| ผู้ให้บริการ                         | ณ 31 ธันวาคม 2547 (เลขหมาย)        |
+----------------------------------+-----------------------------------+
| AIS                              | 15,184,000                        |
+----------------------------------+-----------------------------------+
| DTAC                             | 7,786,165                         |
+----------------------------------+-----------------------------------+
| TA Orange                        | 3,380,383                         |
+----------------------------------+-----------------------------------+
| Hutch & Thai Mobile              | 772,432                           |
+----------------------------------+-----------------------------------+
| รวม                              | 27,122,980                        |
+----------------------------------+-----------------------------------+

ณ 31 ธันวาคม 2547 ทีเอ ออเร้นจ์ มีจำนวนผู้ใช้บริการ ทั้งสิ้น 3,380,383 ราย และ WE PCT
มีจำนวนผู้ใช้บริการโทรศัพท์ 472,846 เลขหมาย

ธุรกิจสื่อสารข้อมูลดิจิตอล 

ธุรกิจสื่อสารข้อมูลดิจิตอลของประเทศไทยยังคงเติบโตอย่างต่อเนื่อง
โดยมีอัตราการเติบโตที่ประมาณร้อยละ 20-30 ต่อปี เนื่องจากความนิยมในการส่งข้อมูล on-line
และจำนวนผู้ใช้บริการอินเทอร์เน็ตเพิ่มมากขึ้น
การแข่งขันในธุรกิจสื่อสารข้อมูลดิจิตอลยังคงสูงเนื่องจากมีจำนวนผู้ให้บริการหลายราย
ประกอบกับลูกค้ามีทางเลือกเพิ่มขึ้นเนื่องจากมีเทคโนโลยี่ใหม่ๆ เช่น ADSL .

นอกจากการมีจุดแข็งจากการมีโครงข่ายโทรศัพท์หลักที่มีเทคโนโลยีที่ทันสมัย
บริษัทยังคงเน้นการสร้างความแตกต่างจากคู่แข่งด้วยการมุ่งเน้นพัฒนาคุณภาพในการให้บริการ ในปี
2546
บริษัทได้เริ่มเปิดให้บริการการบริหารจัดการเครือข่ายข้อมูลให้แก่ลูกค้าซึ่งรวมตั้งแต่การจัดหาและสร้าง
โครงข่าย การซ่อมบำรุงและดูแลรักษา และการจัดการประสิทธิภาพของโครงข่าย ในปี 2547 นี้
ทรูได้ให้บริการโครงข่ายข้อมูลในลักษณะเป็นโซลูชั่นที่เหมาะสมตามความต้องการของลูกค้าแต่ละราย

ธุรกิจอินเทอร์เน็ตความเร็วสูง (บรอดแบนด์)

ธุรกิจอินเทอร์เน็ตความเร็วสูง (บรอดแบนด์) ยังอยู่ในภาวะเริ่มแรก
ดังนั้นจำนวนผู้ใช้บริการจึงเพิ่มขึ้นอย่างรวดเร็ว ในปี 2545
บริษัทมีจำนวนผู้ใช้บริการอินเทอร์เน็ตความเร็วสูง (บรอดแบนด์) เพิ่มขึ้นเป็นสองเท่า เป็นประมาณ
3,700 ราย ซึ่งคิดเป็นส่วนแบ่งการตลาดกว่า ร้อยละ 50 สำหรับในปี 2546
ธุรกิจอินเทอร์เน็ตความเร็วสูง (บรอดแบนด์) ยังคงมีอัตราการขยายตัวอย่างรวดเร็ว โดยบริษัทมี
ผู้ใช้บริการรวม 11,661 ราย ณ 31 ธันวาคม 2546 ซึ่งเพิ่มขึ้นในอัตราร้อยละ 214 จากปลายปี
2545 และในปี 2547 บริษัทเป็นผู้นำในตลาดอินเทอร์เน็ตความเร็วสูง (บรอดแบนด์)
มีส่วนแบ่งการตลาดถึงร้อยละ 85 โดย ณ 31 ธันวาคม 2547 บริษัทมีผู้ใช้บริการเพิ่มกว่า 13 เท่า
จากปีก่อน เป็น 164,775 ราย

ปัจจัยหนึ่งที่ทำให้จำนวนผู้ใช้บริการอินเทอร์เน็ตความเร็วสูง (บรอดแบนด์) เพิ่มขึ้นอย่างรวดเร็ว
คือการลดลงของราคา modem อย่างต่อเนื่อง นอกจากนั้นยังมีปัจจัยสนับสนุนจากการที่
ผู้บริโภคเริ่มมีความนิยมในการบริโภค content ต่างๆ เช่น เกมออนไลน์ มากขึ้น
ประกอบกับอัตรา
ค่าใช้บริการ อินเทอร์เน็ตความเร็วสูง (บรอดแบนด์) มีระดับที่ถูกลง
เนื่องจากผู้ให้บริการมีฐานสมาชิก
เพิ่มขึ้น อีกทั้งภาครัฐได้สนับสนุนผ่านการปรับลดอัตราค่าเช่าวงจรต่างประเทศลง ทำให้ต้นทุนของ
ผู้ประกอบการลดลง อินเทอร์เน็ต

อัตราของผู้ใช้บริการ Broadband รวมต่อประชากร 100 คน (Broadband penetration)
ในเมืองไทย ยังมีระดับที่ต่ำมาก โดยมีอัตราต่ำกว่าร้อยละ 1
ซึ่งยังคงเป็นระดับที่ต่ำกว่าประเทศที่พัฒนาแล้วในแถบเอเซีย เช่น เกาหลี (ร้อยละ 23.3) ฮ่องกง
(ร้อยละ 18.0) ญี่ปุ่น (ร้อยละ 11.7) และ สิงคโปร์ (ร้อยละ 10.1) (แหล่งที่มา: ITU
World Telecommunication Indicators Database, 2004)
จึงนับว่าตลาดอินเทอร์เน็ตความเร็วสูง (บรอดแบนด์) ในประเทศไทยยังมีโอกาสขยายตัวได้อีกมาก

ผู้ให้บริการในตลาดอินเทอร์เน็ตความเร็วสูง (บรอดแบนด์) มีอยู่หลายรายทั่วประเทศ เช่น บริษัท
ยูไนเต็ด บรอดแบนด์ เทคโนโลยี่ จำกัด (UBT) ซึ่งเป็นบริษัทในกลุ่ม UCOM, บริษัท เลนโซ่
ดาต้าคอม จำกัด (ให้บริการภายใต้ชื่อ Q-Net), Samart, CS Loxinfo, TOT, TT&T, ADC
หรือ บริษัท
แอดวานซ์ ดาต้าเน็ทเวอร์ค คอมมิวนิเคชั่นส์ จำกัด ซึ่งเป็นบริษัทในกลุ่มชิน คอร์ปอเรชั่น และบริษัท
อย่างไรก็ตามมีเพียง TOT และบริษัท เท่านั้นที่เป็นผู้ให้บริการในเขตกรุงเทพและปริมณฑล
ที่มีโครงข่ายเป็นของตนเอง ซึ่งทำให้มีข้อได้เปรียบผู้ประกอบการรายอื่น
นอกจากนั้นบริษัทยังมีข้อได้เปรียบ
ด้านอื่นๆ เช่น การมีพื้นที่ให้บริการที่ครอบคลุมกว้างกว่า
และมีโครงข่ายที่ทันสมัยที่เหมาะสำหรับการให้บริการอินเทอร์เน็ตความเร็วสูง (บรอดแบนด์)
เนื่องจากเป็นโครงข่ายที่ประกอบด้วยเคเบิ้ลใยแก้ว
จำนวนมาก โดยมีส่วนที่เป็นทองแดงเป็นระยะทางสั้นๆ
ทำให้สามารถส่งผ่านข้อมูลได้อย่างมีประสิทธิภาพ และสามารถให้บริการได้ในราคาที่ต่ำ
เนื่องจากมีการผสมผสานเทคโนโลยี และการให้บริการภายในกลุ่มทรู (Synergy)

และนับตั้งแต่ต้นปี 2546 ผู้ประกอบการบางรายรวมทั้งบริษัทเริ่มเปิดให้บริการ
อินเทอร์เน็ตความเร็วสูง (บรอดแบนด์) แบบไร้สาย หรือที่เรียกกันทั่วไปว่า บริการ WiFi
(Wireless Fidelity) การแข่งขันสำหรับบริการนี้ยังคงเป็นไปอย่างไม่รุนแรง
เนื่องจากยังมีผู้ให้บริการเพียงไม่กี่ราย

ธุรกิจบริการอินเทอร์เน็ต 

จำนวนผู้ใช้บริการอินเทอร์เน็ตในประเทศไทยในปี 2547 มีประมาณ 7 ล้านคน [แหล่งที่มา :
ศูนย์เทคโนโลยีอิเล็กทรอนิกส์และคอมพิวเตอร์แห่งชาติ (เนคเทค)] ซึ่งเพิ่มขึ้นประมาณร้อยละ 17
จากปี 2546 และคิดเป็นอัตราการใช้งานร้อยละ 11 ต่อประชากร 100 คน
ซึ่งนับเป็นอัตราที่ต่ำหาก
เปรียบเทียบกับประเทศที่พัฒนาแล้ว เช่น เกาหลี (ร้อยละ 61) สิงคโปร์ (ร้อยละ 51) ญี่ปุ่น
(ร้อยละ 48) ฮ่องกง (ร้อยละ 47) ไต้หวัน (ร้อยละ 39) (แหล่งที่มา : International
telecommunication Union, 2003)

การเพิ่มขึ้นของจำนวนผู้ใช้บริการอินเทอร์เน็ต ส่วนหนึ่งเป็นผลมาจากปัจจัยสนับสนุนจากรัฐบาล
โดยรัฐบาลได้ดำเนินการตามนโยบายเทคโนโลยีสารสนเทศที่จะพัฒนาประเทศโดยใช้เทคโนโลยีสารสนเทศเพื่อการพัฒนาทั้ง
5 ด้าน อันได้แก่ ด้านภาครัฐ (e-Government) ด้านพาณิชย์
(e-Commerce) ด้านอุตสาหกรรม (e-Industry) ด้านการศึกษา (e-Education)
และด้านสังคม
(e-Society) ซึ่งได้ดำเนินการผ่านโครงการต่างๆ หลายโครงการ เช่น
การจำหน่ายคอมพิวเตอร์ราคาถูก การลดค่าบริการอินเทอร์เน็ต
การลดค่าเช่าวงจรทางไกลต่างประเทศ รวมทั้งได้อนุมัติให้มีการติดตั้งโทรศัพท์พื้นฐานเพิ่มอีกจำนวน
565,500 เลขหมายทั่วประเทศในปี 2547
และได้สนับสนุนให้มีบริการอินเทอร์เน็ตความเร็วสูงราคาถูกเพื่อให้มีผู้ใช้เพิ่มขึ้น
โดยรัฐบาลได้ตั้งเป้าหมายที่จะให้มีจำนวนผู้ใช้บริการอินเทอร์เน็ตความเร็วสูง ถึง 1
ล้านรายภายในปี 2547

การแข่งขันของธุรกิจอินเทอร์เน็ตในปัจจุบันมีค่อนข้างสูงเนื่องจากมีผู้ประกอบการหลายราย (18
ราย) อย่างไรก็ตามในปี 2547 อัตราค่าบริการแบบ Dial Up คงตัวอยู่ที่ระดับประมาณ 7-9
บาทต่อชั่วโมง

บริษัทให้บริการอินเทอร์เน็ต ผ่านบริษัทย่อยคือ บริษัทเอเซีย อินโฟเน็ท จำกัด (AI) และ บริษัท
ทรู อินเทอร์เน็ต จำกัด ซึ่ง ในปัจจุบันทรูเป็นผู้ประกอบการรายใหญ่ที่สุดของประเทศ
และมีจำนวนผู้ใช้บริการแบบเหมาจ่ายรายเดือนสูงที่สุด โดยมีจำนวนผู้ใช้บริการรวม ณ วันที่ 31
ธันวาคม 2547 ทั้งสิ้น 1,231,344 ราย สำหรับผู้ประกอบการรายใหญ่อื่นๆ ประกอบด้วย บริษัท
CS Loxinfo บริษัท KSC Internet และ บริษัท Internet Thailand

ภาพรวมตลาดอินเทอร์เน็ตในปีหน้า คาดว่า ผู้ให้บริการอินเทอร์เน็ต (Internet Service
Provider : ISP) ต่างสนใจเข้ามาให้บริการในตลาดอินเทอร์เน็ตความเร็วสูงมากยิ่งขึ้น

 

พัฒนาการของการกำกับดูแลกิจการโทรคมนาคม

สำหรับในปี 2547 นี้ มีพัฒนาการที่สำคัญในด้านต่างๆ ดังนี้

การจัดตั้งคณะกรรมการกิจการโทรคมนาคม (กทช.)

-   24 สิงหาคม 2547 วุฒิสภาได้เห็นชอบให้คัดเลือกคณะกรรมการกิจการ
    โทรคมนาคมแห่งชาติ(กทช.)ทั้ง 7 คน ได้แก่ นายเหรียญชัย เรียววิไลสุข,
    นายประสิทธิ ประพิณมงคลการ, นายสุชาติ สุชาติเวชภูมิ, นายเศรษฐพร คูศรีพิทักษ์,
    นายสุธรรม อยู่ในธรรม, พล.อ.ชูชาติ พรหมพระสิทธิ์ และนายอาทร
    จันทรวิมล

-   1 กันยายน 2547 คณะกรรมการกิจการโทรคมนาคมแห่งชาติ(กทช.) ประชุม
    ครั้งแรก และได้คัดเลือก พล.อ.ชูชาติ พรหมพระสิทธิ์ เป็นประธานกทช.

-   1 ตุลาคม 2547 ประกาศจากสำนักนายกรัฐมานตรี เกี่ยวกับพระบรมราชโองการโปรดเกล้าฯ
    แต่งตั้งคณะกรรมการกิจการโทรคมนาคมแห่งชาติ จำนวน 7 คน ที่ได้รับคัดเลือกจากวุฒิสภา

-   1 พฤศจิกายน 2547 กทช. เริ่มปฏิบัติหน้าที่อย่างเป็นทางการ โดยประกาศภารกิจเร่งด่วนคือ
    จัดตั้งสำนักงาน กทช. และการจัดเตรียมแผนแม่บทโทรคมนาคม และในเดือนเดียวกันนี้
    ธนาคารโลก (World Bank) อนุมัติงบประมาณสนับสนุนการดำเนินงานให้กับ กทช.
    เป็นจำนวน 270,000 ดอลลาร์สหรัฐ หรือประมาณ 10,800,000 บาท

-   1 ธันวาคม 2547 สำนักงาน กทช. จัดสร้างหน่วยงานในสังกัดเป็นที่เรียบร้อย โดยแบ่งเป็น
    6 ส่วนงาน ได้แก่ ส่วนงานทรัพยากรโทรคมนาคม ส่วนงานส่งเสริมการแข่งขัน
    ส่วนงานการบริหารอย่างทั่วถึง ส่วนงานกิจการระหว่างประเทศ
    ส่วนงานพัฒนานโยบายและกฎกติกา และ ส่วนงานการบริหาร

-   กทช.
    ประกาศจะออกใบอนุญาตประกอบกิจการโทรคมนาคมให้แก่ผู้ประกอบการกิจการโทรคมนาคมในไทยได้ภายในกลางเดือน
    มิถุนายน 2548 ซึ่งผู้ประกอบการกลุ่มแรกที่มีสิทธิขอใบอนุญาต ได้แก่ ทศท และ กสท

-   นอกจากนั้นกทช.ได้ประกาศว่า จะสามารถสรุปอัตราค่าเชื่อมโยงโครงข่าย
    (อินเตอร์คอนเน็กชั่น ชาร์จ)
    ซึ่งเป็นภารกิจสำคัญเร่งด่วนได้แล้วเสร็จภายในกลางเดือนมิถุนายน 2548
    และจะจัดทำแผนแม่บทโทรคมนาคม ให้แล้วเสร็จประมาณเดือนกุมภาพันธ์ – มีนาคม 2548

-   เดือนธันวาคม 2547 กทช.
    ได้จัดทำร่างจริยธรรมและแนวทางปฏิบัติสำหรับการทำงานของกทช.

การแปรรูปทศท และกสท

-   สำหรับปี 2547 ยังไม่มีความคืบหน้าเพิ่มเติมเกี่ยวกับการแปรรูปทศท และกสท

การแปรสัญญา

-   รัฐบาลได้มีความพยายามที่จะให้มีการแปรสัญญาร่วมการงานฯ โดยนับตั้งแต่ปี 2543 เป็นต้นมา
    รัฐบาลได้แต่งตั้งคณะทำงานและที่ปรึกษาต่างๆ
    เพื่อศึกษาความเป็นไปได้และวางแนวทางการแปรสัญญาร่วมการงานฯ
    แต่ไม่อาจหาข้อสรุปที่ทุกฝ่ายยอมรับได้

-   พฤษภาคม 2547 คณะทำงานศึกษาการแปรสัญญาฯ ซึ่งได้ประชุมระหว่าง ทศท กสท
    และที่ปรึกษาทางการเงิน ได้สรุปแนวทางแปรสัญญาฯ ไว้ 3 แนวทาง ได้แก่ 1.
    ไม่มีการแปรสัญญาฯ 2. แปรสัญญาฯ แต่
    เอกชนต้องจ่ายเงินค่าตอบแทนในจำนวนรวมที่คิดเป็นเท่าของส่วนแบ่งรายได้ที่จ่ายในแต่ละปี
    และบริษัทเอกชนสามารถซื้อคืนทรัพย์สินได้ และ 3. จ่ายค่าสัญญาฯ ตามระยะเวลาที่เหลือ
    แต่ให้เอกชนจ่ายค่าสินทรัพย์กับคู่สัญญารัฐวิสาหกิจได้ เมื่อสิ้นสุดสัญญาฯ

การกำหนดอัตราค่าเชื่อมโยงโครงข่าย

-   ในปี 2546 กระทรวงเทคโนโลยีสารสนเทศและการสื่อสาร
    ได้ริเริ่มให้มีการศึกษาเพื่อหาแนวทางในการเรียกเก็บค่าเชื่อมโยงโครงข่าย
    อันจะนำไปสู่การแข่งขันที่
    เท่าเทียมกัน โดยให้กรมไปรษณีย์โทรเลขเป็นผู้ประสานงานในการจัดประชุม
    ผู้ประกอบการต่าง ๆ เพื่อร่วมกันศึกษาและสรุปกฎเกณฑ์รวมทั้งอัตราของค่า
    เชื่อมโยงโครงข่ายที่จะเรียกเก็บ

-   ในเดือนพฤษภาคม 2547 กระทรวงเทคโนโลยีสารสนเทศและการสื่อสารได้
    รายงานผลการศึกษาเกี่ยวกับอัตราค่าเชื่อมโยงโครงข่ายตามนโยบายของกระทรวง
    โดยมีข้อสรุปเกี่ยวกับอัตราค่าเชื่อมต่อสำหรับการรับสาย (Call Termination)
    นาทีละ 1.07 บาท

-   ในเดือนสิงหาคม 2547
    ได้มีการยุบกรมไปรษณีย์โทรเลขและได้มีการจัดตั้งสำนักงานคณะกรรมการกิจการโทรคมนาคมแห่งชาติเพื่อกำกับดูแลกิจการโทรคมนาคม
    รวมทั้งเป็นผู้กำกับดูแลการกำหนดอัตราค่าเชื่อมโยงโครงข่าย

การปรับลดอัตราค่าโทรศัพท์ทางไกลในประเทศของบริการโทรศัพท์พื้นฐาน

-   ตั้งแต่วันที่ 1 กันยายน ถึง 30 พฤศจิกายน 2546 บริษัทฯ ร่วมกับ บริษัท ทศท
    คอร์ปอเรชั่น จำกัด (มหาชน) และ บริษัท ทีทีแอนด์ที จำกัด (มหาชน)
    ได้ปรับลดอัตราค่าโทรศัพท์ทางไกลในประเทศและค่าโทรไปยังโทรศัพท์เคลื่อนที่
    โดยได้รับความเห็นชอบจากกระทรวงเทคโนโลยีสารสนเทศและการสื่อสาร
    ให้จัดทำเป็นโปรโมชั่นในช่วงระยะเวลา 3 เดือน ต่อมาได้มีการขยายเวลาทดลองออกไปอีก
    1 เดือน ถึงธันวาคม 2547 กำหนดอัตราค่าบริการเป็น 2 รูปแบบ คือ รูปแบบที่ 1
    ค่าบริการรายเดือน 100 บาท อัตราค่าโทรในพื้นที่เดียวกัน 3 บาทต่อครั้ง (ไม่เปลี่ยนแปลง)
    อัตราค่าโทรทางไกลต่างจังหวัดระหว่างโทรศัพท์พื้นฐานลดลงเป็นอัตรา 3,6,9 บาทต่อนาที
    (จากเดิม 3,6,9,12,15 และ 18 บาท ต่อนาที)
    อัตราค่าโทรไปยังโทรศัพท์เคลื่อนที่ในเขตพื้นที่รหัสเดียวกัน 3 บาทต่อนาที (ไม่เปลี่ยนแปลง)
    พื้นที่ต่างรหัส 6 บาทต่อนาที (จากเดิม 8 และ 12 บาท) รูปแบบที่ 2 คือ
    ค่าบริการรายเดือน 200 บาท (จากเดิม 100 บาท)
    อัตราค่าโทรทางไกลต่างจังหวัดไปยังโทรศัพท์พื้นฐาน และโทรศัพท์เคลื่อนที่ 3
    บาทต่อนาทีทั่วประเทศ

-   ตั้งแต่วันที่ 1 มกราคม 2547
    ผู้ประกอบการโทรศัพท์พื้นฐานได้รับอนุญาตให้ทดลองใช้โครงสร้างอัตราค่าบริการแบบยืดหยุ่น
    (Flexible Tariff) ต่อไปอีก 6 เดือน โดยไม่เกินเพดานอัตราที่กำหนดไว้ใน 2
    รูปแบบเดิม

-   กรกฎาคม 2547 ทศท ประกาศขยายเวลาทดลองการใช้ Flexible Tariff ออกไปอีก 1
    ปี สิ้นสุด 30 มิ.ย.48 จากที่ทดลองใช้มา 6 เดือนตั้งแต่1 ม.ค.-30 มิ.ย. 47
    โดยจะให้บริการเฉพาะทศท และบริษัทเท่านั้น เพราะทีทีแอนด์ที ปฏิเสธที่จะเข้าร่วม
    โครงการต่อไป

การปรับลดอัตราค่าโทรศัพท์ทางไกลระหว่างประเทศ

-   กรกฎาคม 2547 ทศท ได้เปิดให้บริการโทรทางไกลระหว่างประเทศ IDD ผ่านรหัส 007
    โดยคิดค่าบริการนาทีละ 9 บาท สำหรับโทรไปยัง 9 ประเทศ ได้แก่ อเมริกา อังกฤษ
    ออสเตรเลีย เยอรมนี ญี่ปุ่น จีน ไต้หวัน ฮ่องกง และสิงคโปร์

-   และในเดือนเดียวกัน กสท ได้ประกาศปรับลดค่าโทรทางไกลระหว่างประเทศผ่านVoIP
    ในชื่อบริการ eFONE ทางหมายเลข 009 และ 001-089 โดยลดราคาจากเดิมในอัตรา
    7-33 บาทต่อนาที ใน 30 ประเทศ เป็น 7 บาทต่อนาที และได้ลดราคาบริการ CAT
    PhoneNET (บัตรโทรศัพท์พรีเพด)จากอัตรา 7-33 บาทต่อนาที เป็น 6 บาทต่อนาที

-   สิงหาคม 2547 ทศท
    ได้เปิดให้บริการโทรทางไกลระหว่างประเทศราคาประหยัดผ่านโครงข่ายอินเทอร์เน็ต VoIP
    ผ่านรหัส 008 อัตราค่าบริการนาทีละ 7 บาท สำหรับ 29 ประเทศ และในเดือน พฤศจิกายน
    2547 ทศท ได้เปิดให้บริการดังกล่าว เพิ่มขึ้นอีกจำนวน 122 ประเทศ รวมเป็น 151
    ประเทศ